
“Arăt altora calea cea bună, pe care eu am aflat-o tîrziu, obosit de o lungă rătăcire.” 
(Seneca, Moral letters to Lucilius) 
࿓࿓ 𖤓࿓࿓
 
 
 Cuvânt înainte
 
Frumoase sunt poveștile pe care le ascultăm cu încântare, când suntem copii! Povești ascultăm și când suntem adulți. Diferența este că, la maturitate descoperim că viața în sine este o poveste. 
Fiecare om are povestea lui proprie, o poveste pe care o scrie filă cu filă, clipă de clipă în volumul numit cartea vieții. 
Niciunul nu cunoaștem calea pe care o avem de urmat, dar cu toții avem dorințe, năzuințe și visuri. Prin ele, ne croim calea proprie care nu este ferită de spinii obstacolelor pe care alegem fie să le traversăm, fie să le ocolim, fără a ști sau ignorând că mai devreme sau mai târziu tot va trebui să le facem față. 
Ceea ce întâlnim pe calea noastră, că etichetăm ca fiind bine sau rău, ușor sau greu, ne pune în postura de a face alegeri și de a lua decizii. Că le luăm urmând direcția impusă de alții, cea impusă de egoismul nostru sau precum ne îndeamnă intuiția, fiecare alegere va deveni o piesă din puzzle-ul drumului nostru.
Pe această cale, ne vedem mici sau mari, ne credem că am ajuns undeva sus sau suntem jos, dar mereu vor exista oameni pe care îi vom avea alături. Unii ne vor blama pentru alegerile făcute și pentru felul în care ne parcurgem calea. Alții ne vor pune piedici pentru a-și satisface egoismul însetat de putere. Unii vor fi alături de noi cu o vorbă bună și puțini vor fi cei care vor pune umărul să ne ajute la nevoie. 
Susținuți sau nu pe calea noastră, nimeni altcineva nu va trăi ceea ce noi construim din gândurile și emoțiile noastre, la fel cum niciunul dintre noi nu va putea trăi ceea ce își construiesc ceilalți pe drumul lor. Cu toate acestea, fiecare dintre noi va fi tovarăș de drum pentru unii, așa cum alții ne vor fi nouă tovarăși de călătorie pe calea noastră, pentru o perioadă mai scurtă sau mai lungă de timp. 
Noi vom alege să îi acceptăm sau să îi respingem, să îi ajutăm sau să le facem rău, dar fiecare dintre cei care sunt deja sau vor intra în viața noastră, fac parte din planul Universului pentru a ne oferi lecțiile de care avem nevoie în această viață, pentru evoluția noastră spirituală; unii ne vor răsplăti pentru binele făcut de noi unora, alții pentru a ne plăti răul făcut altora, pentru că așa cum se spune în Tăblițele de smarald, “fiecare e pentru ceilalți cheia de boltă”, sau cum spune Marc Aureliu “oamenii sunt aici pe pământ spre binele semenilor lor.” (25, 148)
Că ne place sau nu, acel bine pe care nu îl înțelegem totdeauna din evenimentele trăite, catalogate ca fiind rele, atât durerea cât și bucuria fac parte din ceea ce am venit a experimenta în această viață și așa cum nimic nu are loc la voia întâmplării, tot așa nimic nu va rămâne fără plată sau răsplată. 
Ceea ce trăim vine ca rezultat al alegerilor făcute de noi. Aceste alegeri pe care le dorim pentru a depăși sau ocoli obstacolele din viață, le facem cu bunătate și încredere sau cu ură, răutate, răzbunare, dar toate își pun amprenta pe calea noastră și ne definesc în felul lor, calea vieții. Tot ele ne arată că noi suntem cei care decidem cât de mult vrem ne schimbăm, pentru a schimba fața lumii pentru urmașii noștri… 
Fiecare dintre ele sunt mici sau mari răscruci ale vieții prin care căutăm și reușim mai mult sau mai puțin a descoperi cheia către sufletul nostru, către cine suntem noi cu adevărat, o cheie pe care ne îndeamnă maeștri Hermetici să o căutăm:“caută și descoperă Cheia pe care ți-am încredințat-o și vei fi de-a pururi un Copil al Luminii.” (36, 92)
Fără această cheie-maestră, plângem și ne plângem în zadar căci “Măiestria este imposibilă, iar studentul bate în zadar la numeroasele uși ale Templului.” (37, 28)
Astfel, modul în care ne urmăm calea, modelează povestea noastră pe care o trăim ca fiind realitatea noastră și o lăsăm în urmă în mintea și sufletele celor care rămân după noi.
 
࿓࿓ 𖤓 ࿓࿓
Introducere
 
“Ce este viața?”, “de ce trăiesc ceea ce trăiesc?”, “de ce mi se întâmplă mie, ceea ce trăiesc?” sunt întrebări pe care nu doar eu mi le-am pus. Cu toții căutăm răspunsuri la astfel de întrebări. Dar abordările în a ne răspunde vor ține de experiențele, trăirile și de cunoașterea proprie.
Multe din răspunsurile mele au venit din mintea mea. Uneori intrau în contradicție cu ceea ce îmi dicta inima, pentru că lucrurile din capul meu păreau diferite de ceea ce îmi vroia inima. Și atunci, mă întrebam “ce să ascult?”, “cum este mai bine ca să sufăr mai puțin?”, “care este calea cea mai bună pentru mine?” Uneori, veneau greu răspunsurile, pentru că încercam a urma mai mult rațiunea, ignorându-mi inima, dar “orice om este uniunea dintre inima și mintea sa”. (4, 408)
Propriile mele răspunsuri au venit din experiențele pe care le-am avut și din felul în care am trăit. Însumate, ele reprezintă propriul meu adevăr. De aceea, îmi doresc ca cel care parcurge aceste rânduri și găsește ceva care să-l ajute, să folosească, iar dacă crede că nu-l ajută, să dea la o parte. Și într-un caz și în celălalt, să țină cont mereu de înțelepciunea care se ridică din interiorul său. 
Oricare îi va fi opinia, rândurile mele rămân expresia trăirilor și experiențelor mele, pentru că mi-am trăit viața așa cum am știut, cum am putut, cum am vrut. Eu sunt cea care mi-am depășit obstacolele sau m-am lăsat doborâtă la pământ de ele, însemnând că eu sunt responsabilă de propriile-mi greșeli, acceptând sau refuzând lecțiile care mi-au fost oferite pe propria-mi cale.
Definit simplist, drumul vieții este un proces care cunoaște nașterea, evoluția și moartea. Fiecare zi este o părticică din acest drum. Este o pagină a vieții noastre, spune Schopenhauer, “Fiecare zi înseamnă puțină viață; fiecare trezire o mică naștere, fiecare dimineață proaspătă o scurtă tinerețe, fiecare clipă de odihnă și somn, o mică moarte.”(4,130)
Indienii amerindieni consideră viața ca pe o plimbare sau ca pe un dans în care ne urmăm sinele, acordați la ritmul planetei și al universului. (19, 405)
După Ernest Bernea, viața este“urzeală de alb și negru. Joc de lumină și întunerec.”(11, 17), iar Carlos Castaneda reduce viața la o arenă în care există doar doi luptători: omul și moartea. (24, 200)
Indiferent care ne este definița asupra vieții, deciziile pe care le luăm ne mișcă prin ea. Făcute conform înțelepciunii naturii noastre sau conform rațiunii și a tiparelor moștenite de la generațiile anterioare, sunt decizii asupra modului în care călătorim prin viață, iar ele ne aparțin, pentru că vin din noi, din propria noastră putere, sau cum spune Marc Aureliu, “puterea care, prin nişte fire invizibile, te trage încoace şi încolo, este ascunsă în tine însuţi. Acolo se află elocvenţa, acolo, viaţa, acolo, (…) , omul propriu-zis.”(25,140)
Pe calea noastră ne zbatem, cădem împiedicați de obstacole, de temeri, de nevoi și de dureri, din necunoaștere și lipsă de încredere. Dar din toate acestea  învățăm să ne ridicăm și să pășim cu mai multă încredere mai departe. Reușim să vedem cât de mult ne dorim a depăși obstacolele pe care le întâlnim, a deschide ușile oportunităților care ne sunt oferite, a ne face propriile alegeri care să ne croiască calea dorită de noi. Dacă sunt astfel de alegeri sau preferăm a plânge și a deveni robii medicamentelor de depresie, a drogurilor sau alcoolului pentru a ne adormi gândurile și conștiința, sunt tot alegerile noastre. 
Dincolo de toate acestea, fiecare dorim să trăim o viață frumoasă, sau altfel spus, “fericită”. Uneori, la ideea că acumulăm anumite lucruri exterioare sau avem alături anumiți oameni în viața noastră, credem că într-adevăr suntem fericiți, până la următorul obstacol care ne apare în drum, până la următoarea durere și atunci ne gândim cât de crudă ne este viața, pentru că fericirea este de scurtă durată. Dar este calea cuiva presărată doar cu petale de trandafir sau plină doar cu întunericul durerii? Fiecare zi este precum o tapiserie colorată de nenumăratele noastre gânduri, emoții și de activitățile în care ne angajăm. Astfel, Viața este un dar țesut din fire de bucurie rafinată împletite cu cele de durere profundă.
În clipele de tristețe spunem “viața e tristă“, ca apoi, în clipele de bucurie să exclamăm “viața e frumoasă!”. “Care să fie adevărul?” întreabă Ernest Bernea și răspunde “Amândouă la un loc.”(12, 11), Euripide zice: “nu se poate numai bine sau numai rău, ci un amestec din amândouă”(37, 81). Astfel, viața “per se” este un amestec de bine și rău, de fericire și nefericire, pentru că “Universul are grijă ca totul să-și păstreze echilibrul.”, (24, 16). De aceea, în slujba echilibrului, se află evenimentele și oamenii care apar în calea noastră. Loviturile primite ne fac să devenim mai puternici, realizând încetul cu încetul câtă putere există în noi. Ceea ce credem că ne face rău sunt căile Universului de a ne oferi lecții din care să învățăm. În schimb, ceea ce ne aduce zâmbetul pe buze, râsul și bucuria, le trăim ca să ne amintim că viața este simplă și deși scurtă, ea merită trăită.
Binele alternează cu răul, urcăm ca să coborâm, cădem ca să învățăm să ne ridicăm. Astfel, totul respectă un ritm. Doar că trăind cea mai mare parte a vieții gândind că “viața este grea”, “este amară”, că este plină de griji și de obstacole, nu facem decât să trăim într-un întuneric, într-o buclă a durerii, urii, grijilor și nefericirii, retrăind ceea ce nu ne place pentru că noi înșine ni le re-creăm, ducându-ne pe drumul spre boli și suferințe. Dar dincolo de această față a monedei, oare am putea învăța să navigăm prin oceanul vieții fără obstacole? Nu ar fi plictisitor?“Oricare om are nevoie de griji, de mizerie, de durere, așa cum nava are nevoie de balast. Altfel, este instabilă și nu plutește drept către țintă” spune Schopenhauer (4, 382). 
Pe drumul nostru, urmăm direcția croită sau arătată de unii, facem ce spun alții. Căutăm să fim parte din mulțime, pentru că nu vrem să supărăm, să dezamăgim sau nu vrem să părăsim un confort cu care ne-am învățat și ne lăsăm influențați de alții… în acest fel, “Anxietățile tuturor, grijile noastre, supărările, necazurile, problemele, temerile neliniștite și eforturile obositoare se datorează, probabil, în marea majoritate a cazurilor, a ceea ce vor spune alți oameni”. (4, 45) 
Unii urmează calea arătată de înțelepciunea inimii, chiar dacă presupune părăsirea confortului cu care ne învățăm și care ne dă senzația de siguranță pe care o căutăm cu înfrigurare. Dar oare există siguranță în ceva? Frica de pierdere a confortului ne face să ne agățăm de trecut, de “timpurile frumoase” uitând sau ignorând că totul este o transformare și o evoluție continuă și că nu trăim o eternitate. Nu avem siguranța că vom trăi încă un mâine. “Suntem doar umbră și praf” spune Horatius și întreabă: “Cine știe dacă zeii vor adăuga ziua de mâine la zilele deja trecute?”, (38, 171). 
Și totuși, la tinerețe ne gândim că avem timp să facem “cândva” ceea ce dorim, însă timpul pe care îl avem ne demonstrează că el nu trece, ci noi ne mișcăm prin el și ghemul vieții se tot micșorează. Din ceea ce vedeam cândva ca fiind suficient sau mult, înțelegem că ce a fost mult a trecut și puțin a rămas… sau cum spune tot Schopenhauer, “Când suntem tineri, ne închipuim că întîmplările şi per­soanele importante din viaţa noastră se vor ivi cu surle şi trâmbiţe; totuşi la bătrâneţe, privirea retrospectivă ne arată că ele s-au furişat toate foarte discret, şi aproape neobservate, pe uşa din dos.” (4, 186)
Cu toate acestea ne petrecem viața într-o grijă continuă care devine motivul principal pentru care ne este greu să facem bine, să mulțumim, să apreciem pe alții și munca lor, să acceptăm că deși suntem diferiți unii de alții, toți suntem oameni, cu vise și dorințe. 
În același timp, educați fiind într-o lume a egoismului, judecăm oamenii pentru alegerile pe care le fac în viață, deși este viața lor; pentru greșeli, deși “este uman a face greșeli” și “din greșeli învățăm” cu toții; pentru felul în care își iau deciziile, deși ele aparțin fiecăruia. Nu ne place calea pe care aleg să meargă, fără să ne gândim că nici altora poate nu le place calea aleasă de noi. 
Spunem că unii nu sunt pe drumul cel bun sau că fac alegeri proaste în viață. Oare alții nu gândesc la fel despre noi? Și totuși, cine sau ce ne dă dreptul de a condamna pe unii sau de a dirija pe alții pe care cale să meargă? Cine știe care cale este potrivită pentru unul sau pentru altul? Doar pentru că există așa zisele norme ale societății, o moralitate falsă în care suntem educați a trăi? Fiecare vedem binele în mod diferit. În plus, avem dreptul din născare de a ne face propriile alegeri, din care ne construim viața care este a noastră ca să o trăim.
În zbaterea ei, căutăm să facem alegeri care pot vâna bani, averi, poziții înalte în societate, pentru că este tiparul societății în care creștem și pe care îl cunoaștem. Și totuși, există momente în care simțim că lumea și viața este mai mult decât ceea ce ni s-a spus și decât am fost învățați încă de la vârste fragede.
Punând întrebări, căutând răspunsuri, tot ceea ce ne iese în cale sub o formă sau alta ne va duce la propriile adevăruri și rămâne să ne decidem dacă vom continua călătoria noastră tot cum am făcut-o până la acel moment sau o vom face urmând înțelepciunea sufletului care “culege toate sensurile și toate tainele lumii.”(11, 45). Învățând că răul îl primim ca să vedem binele pe care ni-l oferă, că suntem aruncați la pământ ca să privim în sus și să ne ridicăm. De fapt, viața ne învață în felul ei, așa cum spune Schopenhauer, “într-un mod aspru, că nu avem cu adevărat nimic, dar că totul în lume este la comanda ei, în virtutea unui drept de neatins”(4, 100).
Ajungem să înțelegem că oricât ne vom zbate în această viață ca și când am fi nemuritori, pe scena vieții rămânem tot “eu și moartea”, iar în interiorul nostru îi dăm dreptate lui Mihai C.Vornicu: “Viața omenească este o unitate de măsură prea mică pentru a putea măsura cu ea veșnicia.” (25, 104).
Nimic nu am adus când am intrat în viață și nimic nu vom duce de aici, când vom pleca. Averile acumulate vor rămâne pentru alții să le folosească sau să le împrăștie, și părăsim viața lăsând în urmă lucruri, putere sau bani. Cu noi luăm doar fericirea pe care am trăit-o sau regretele a ceea ce nu am trăit. Material, rămâne pulberea (memento, homo, quia pulvis es, et in pulverem reverteris). Ceea ce va rămâne după noi cu adevărat, este ceea ce lăsăm în sufletele celor care ne-au fost parteneri de drum pe parcursul poveștii noastre; vom fi amintiți după urmele pe care le lăsăm și care vor rămâne inscripționate undeva în eternitate.
 Între naștere și moarte, drumul este o tolbă cu alegeri. Indiferent că le facem pentru a ne depăși obstacolele sau pentru a ne deschide ușile oportunităților, ne definesc ca oameni și scriu filele poveștii noastre. 
Din tolba vieții mele veți găsi fărâme ale trecutului meu presărate prin această carte. Ele sunt parte din adevărul poveștii mele, din adevărul drumului meu pe calea spre sine, un drum pe care am înțeles că, indiferent cât am agonisit sau cât am pierdut, la finalul vieții rămânem cu toții doar o simplă poveste, care va purta peste timp, adevărul fiecăruia…
 
࿓࿓ 𖤓 ࿓࿓

